Türgi mõistis Prantsusmaa presidendi Emmanuel Macroni ettepaneku kaitsta riigi sekulaarseid väärtusi radikaalse islami eest esmaspäeval hukka, pidades seda moslemite jaoks populistlikuks solvanguks.
Prantsusmaa presidendi plaan “vabastada islam Prantsusmaal välismõjudest” lisab tema ja Türgi presidendi Recep Tayyip Erdoğani vastuolude ritta veel ühe tüli.
Järgneb Google reklaam. Uute uudiste toimetus ei vastuta Google algoritmide poolt personaalselt teile suunatud reklaamide sisu eest. Soovitame usaldada ainult tuntud ja usaldusväärseid kaubamärke.
Eelmisel nädalal väitis Macron, et islamiusk on üleilmselt kriisis.
Erdoğani pressiesindaja İbrahim Kalın ütles Twitteris, et Macroni “ohtlik ja provokatiivne” käsitlus tõukab tagant islamofoobiat ja moslemite vastast populismi.
Türgi valitseva Õigluse ja Arengu partei (AKP) pressiesindaja Ömer Çelik säutsus, et Macroni jutt “Prantsuse islamist” näitab diktaatorlikku lähenemist ja äärmist võhiklikklust. “Macroni seisukoht ainult tugevdab selliste terroristlike rühmituste nagu Islamiriik ideoloogilist laskemoona,” leidis ta.
Pühapäeval väitis ka Türgi välisministeerium, et Macroni seisukoht mitte ei lahenda Prantsusmaa probleeme, vaid toob kaasa tõsiseid tagajärgi.
Macron on tihti muutunud Türgi ametnike märklauaks. Eelmisel aastal ütles ta pärast Türgi ühepoolset sekkumist Süürias, et NATO-l on ajusurma tundemärke.
Macroni ja Erdoğani diplomaatilised mõõgad on risti paljudes küsimustes: mereõigus Ida-Vahemerel, Liibüa, Süüria ja nüüd ka Mägi-Karabahhi konflikt.
Türgi on tuntud islami eksportijana, rahastades uute mošeede ehitamist Euroopas. Erdogan muudab Türgit senisest sekulaarsest riigist üha religioossemaks.
President Macroni islamivastasuse taga näevad paljud nii selgusele jõudmist, et islami levik on euroopalikule ühiskonnale ohtlik, kui ka kartust, et tema konservatiivsed oponendid, kes on juba ammu agressiivse islami eest hoiatanud, saavad ühiskonna meelestatust arvestades valimiste eel selle teemaga rahva poolehoiu osaliseks. (AFP-BNS-UU)